钦定古今图书集成/明伦汇编/氏族典/第228卷 > 杨濛
## 钦定古今图书集成/明伦汇编/氏族典/第228卷 > 杨濛

按《十国春秋》，吴临川王濛，太祖第三子。武义元年，封
庐江郡公。时徐温秉政，濛内不能平，居恒抚膺叹曰：
“我国家竟为它人所有乎？”温闻而恶之。是冬，出为楚
州团练使。明年，徙舒州。及高祖即世，濛以次当立，而
温不欲长君，且忌濛，乃奉睿帝嗣吴王位。未几，睿帝
称尊号，进濛常山王。明年，改封临川王，累加昭武军
节度使兼中书令。已而齐王知诰将谋受禅，遣人告
濛藏匿亡命，擅造兵器，以构其罪，降为历阳郡公，幽
之和州。居二年见杀，追废为悖逆庶人。南唐昇元元
年，追封临川王，谥曰“灵”，以礼改葬。